Stampa t-test tal-qari ... Id-Disa' Ġimgħa taż-Żmien ta' Matul is-Sena Din hi l-kelma tal-Mulej: Il-ġarra tad-dqiq ma tintemm qatt. Qari mill-Ewwel Ktieb tas-Slaten F'dak iż-żmien, Elija mar jinħeba ħdejn il-wied. Imma wara ftit taż- żmien il-wied nixef, għax ma kinitx għamlet xita fil-pajjiż. Il-Mulej kellem lil Elija u qallu: "Qum u mur f'Sarefta ta' Sidon, u oqgħod hemm. Jien ikkmandajt lil waħda armla minn hemm biex titimgħek". Qam u rħielha lejn Sarefta. Kif wasal ħdejn bieb il-belt, kien hemm waħda armla tiġbor il-ħatab. Elija sejħilha u qalilha: "Jekk jogħġbok, ġibli f'bieqja belgħa ilma x'nixrob". Hi u sejra, Elija raġa' sejħilha u qalilha: "Ġibli wkoll, jekk jogħġbok, kisra ħobż f'idek". Hija wieġbet: "Daqskemm hu ħaj il-Mulej, Alla tiegħek, ma għandi xejn maħbuż; qabda dqiq f'ġarra u ftit żejt fil-kus kulma baqagħli. Ara, qiegħda niġbor biċċtejn ħatab; issa nħejji xi ħaġa għalija u għal ibni; u mbagħad nikluha u mmutu". Elija wieġeb: "La tibżax, mur u agħmel kif għedtli: imma qabel agħmel ftira żgħira għalija, u ġibhieli. Imbagħad agħmel għalik u għal ibnek. Għax din hi l-kelma tal-Mulej, Alla ta' Iżrael: "Il-ġarra tad-dqiq ma tintemm qatt, u l-kus taż-żejt ma jitbattalx, sa dakinhar li l-Mulej jibgħat ix-xita fil-pajjiż". U dik marret u għamlet kif qalilha Elija. Damu jieklu għal żmien, hi u hu, u darha kollha. U l-ġarra tad-dqiq ma ntemmitx, u l-kus taż-żejt ma tbattalx, kif kien qal il-Mulej permezz ta' Elija. Il-Kelma tal-Mulej R/. Irroddu ħajr lil Alla R/. (7): Ixħet fuqna, Mulej, id-dawl ta' wiċċek Weġibni, meta nsejjaħlek, Alla tal-ġustizzja tiegħi; oħroġni fil-wisa' meta nkun imdejjaq, ħenn għalija u isma' talbi. Għax tħobbu l-frugħa u tfittxu l-gideb? R/. Kunu afu li l-Mulej wera tieba kbira miegħi; jismagħni l-Mulej meta nsejjaħlu. Triegħdu bil-biża', u la tidinbux; aħsbu f'qalbkom billejl, u isktu! R/. Ħafna jgħidu: "Min jurina r-risq?" Ixħet fuqna, Mulej, id-dawl ta' wiċċek. aktar mill-kotra tal-qamħ u l-inbid tagħhom. R/. AKKLAMAZZJONI QABEL L-EVANĠELJU Hekk għandu jiddi d-dawl tagħkom quddiem il-bnedmin, biex jaraw l-għemejjel tajba tagħkom u jagħtu glorja lil Missierkom. EVANĠELJU Intom id-dawl tad-dinja. Qari mill-Evanġelju skont San Mattew F'dak iż-żmien, Ġesù qal lid-dixxipli tiegħu: "Intom il-melħ tal-art. Imma jekk il-melħ jaqta', biex jerġa' jieħu t-togħma? Ma jibqa' tajjeb għal xejn iżjed ħlief biex jintrema barra u jintrifes min-nies. Intom id-dawl tad-dinja. Belt li tkun qiegħda fuq muntanja ma tistax tinħeba. Anqas ma jixegħlu l-musbieħ u jqegħduh taħt is-siegħ, iżda fuq l-imnara, u hekk idawwal lil kull min ikun fid-dar. Hekk għandu jiddi d-dawl tagħkom quddiem il-bnedmin, biex jaraw l-għemejjel tajba tagħkom u jagħtu glorja lil Missierkom li hu fis-smewwiet". Il-Kelma tal-Mulej R/. Tifħir lilek Kristu
Qari tal-Quddies tat-Tlieta tal-X ġimgħa matul is-Sena